**Riigi Tugiteenuste Keskus**

**Riigihanke „Toiduainete ostmine vanglatele (I piiratud hankemenetlus)“ (viitenumber 302562) kehtetuks tunnistamise otsus piiratud menetluse osades 16, 17 ja 18.**

Riigi Tugiteenuste Keskus (edaspidi hankija) viib riigihanget „Toiduainete ostmine vanglatele (I piiratud hankemenetlus)“ viitenumbriga 302562 läbi dünaamilise hankesüsteemi „Toiduainete ostmine vanglatele“ (viitenumber 291140) piiratud hankemenetlusena.

Hankemenetlus algas hanke avaldamisega riigihangete registris 14.11.2025 kell 13:48, pakkumuste esitamise tähtpäevaga 03.12.2025 kell 12.00. Riigihanke esemeks on toiduainete ostmine Tallinna Vanglale, Tartu Vanglale ja Viru Vanglale 12 kuuks. Pakkumuste esitamise tähtajaks esitas pakkumuse hanke osades 16, 17 ja 18 pakkuja Fazer Eesti OÜ, kelle pakkumused tunnistas hankija 08.12.2025 otsusega vastavaks ja edukaks.

Hankijale sai 09.12.2025 teatavaks Viru Maakohtu 03.10.2025 kohtulahend nr 1-25-748/26, millest tulenevalt hankija tunnistas 11.12.2025 vastavalt haldusmenetluse seaduse § 64 lg 1, 2 ja 3, § 66 lg 1 kehtetuks pakkumuste vastavaks tunnistamise ja edukaks tunnistamise otsused piiratud menetluse osades 16, 17 ja 18 põhjusel, et hankijale on saanud teatavaks asjaolu, mis tingib viidatud osades piiratud menetluse kehtetuks tunnistamise.

Hankija leiab, et vajalik on riigihanke alusdokumentide hulgas oleva osade 16, 17 ja 18 tehnilise kirjelduse muutmine ostetavates pagaritoodetes sisalduvate koostisainete osas.

Kuivõrd riigihanke alusdokumente ei ole võimalik peale pakkumuste esitamise tähtaja saabumist muuta ning hankeleping tuleb sõlmida riigihanke alusdokumentides ja pakkumuses esitatud kujul, puudub hankijal seetõttu ka võimalus käesoleva hankemenetluse õiguspäraselt lõpule viimiseks.

Riigihangete seaduse (RHS) § 73 lõike 3 punkti 6 kohaselt on hankijal õigus hankemenetlus põhjendatud vajaduse korral omal algatusel kehtetuks tunnistada. RHS lubab hankemenetluse kehtetuks tunnistada igas hankemenetluse etapis enne hankelepingu sõlmimist (Vako 20.02.2018 otsus vaidlustusasjas nr 7-18/191465/193893, p 19). Pakkumuse esitamise ettepaneku punktides 1.5.2.2 ja 1.5.2.3 on hankija sätestanud, et hankija võib põhjendatud vajaduse korral omal algatusel hankemenetluse kehtetuks tunnistada. Põhjendatud vajaduseks võib olla eelkõige, kuid mitte ainult:

* kui riigihanke läbiviimise aluseks olevad tingimused on oluliselt muutunud ja seetõttu osutub hankelepingu sõlmimine mittevajalikuks või võimatuks;
* kui hankemenetluses ilmnenud ebakõlasid ei ole võimalik kõrvaldada ega hankemenetlust seetõttu ka õiguspäraselt lõpule viia.

Hankija peab riigihanke kehtetuks tunnistamisel kaaluma erinevate riigihanke üldpõhimõtete vahel - kehtetuks tunnistamine rikub ühelt poolt hankijate ja pakkujate halduskoormuse osas rahaliste vahendite säästliku ja otstarbeka kasutamise põhimõtet, kuid samas peab riigihange olema läbi viidud läbipaistvalt ja kontrollitavalt ning tagama selle, et pakkujatel on võrdne võimalus konkureerida väljakuulutatud lepingule, ning et sõlmitavat hankelepingut oleks reaalselt võimalik täita ja seeläbi hankija rahalisi vahendeid otstarbekalt kasutada.

Eeltoodust tulenevalt ja kooskõlas RHS § 73 lõike 3 punktiga 6 ning pakkumuse esitamise ettepaneku punktidega 1.5.2.2 ja 1.5.2.3 tunnistab hankija riigihanke „Toiduainete ostmine vanglatele“ viitenumbriga 302562 osad 16, 17 ja 18 kehtetuks omal algatusel põhjendatud vajadusel. Hankija korraldab piiratud hankemenetluse hanke osades 16, 17, 18 uuesti.

Käesoleva otsuse peale on õigus esitada vaidlustus riigihangete vaidlustuskomisjonile. Riigihangete seaduse § 189 alusel peab vaidlustus olema laekunud vaidlustuskomisjonile kümne päeva jooksul alates päevast, kui vaidlustaja sai teada või pidi teada saama oma õiguste rikkumisest või huvide kahjustamisest, kuid mitte pärast hankelepingu sõlmimist.

*(allkirjastatud digitaalselt)*

Maigi Rea

riigihangete spetsialist